Michal Maheľ

**Michal Maheľ** (* 19. august 1920, Trhovište – † 7. august 1999, Bratislava) bol slovenský geológ, akademik SAV, vysokoškolský profesor.

## Život
náhľad|Česko-slovenskí geológovia na zjazde Karpatsko-balkánskej geologickej asociácie v Ľvove v roku 1958. Maheľ sediaci v strede (4. zľava).
Narodil sa v Trhovišti v okrese Michalovce 19. augusta 1920. Reálne gymnázium absolvoval v Michalovciach v rokoch 1931 až 1939. Od roku 1939 študoval na Prírodovedeckej fakulte Univerzity Komenského v Bratislave, kde neskôr získal i doktorát z geológie. Bol žiakom profesora Dimitria Andrusova. Následne pôsobil na Slovenskej vysokej škole technickej a Geologickom ústave Dionýza Štúra. V rokoch 1949 – 1952 pôsobil ako pedagóg na prírodovedeckej fakulte, od roku 1949 ako docent. Následne sa vrátil na geologický ústav, v rokoch 1958 – 1963 bol jeho riaditeľom. Od roku 1962 bol zvolený za korešpondenta SAV, v roku 1964 získal titul profesor. Od roku 1975 bol akademikom SAV a ČSAV. V priebehu tohto obdobia až do roku 1986 pracoval i ako externý profesor na Prírodovedeckej fakulte Univerzity Komenského. O jeho prednášky bol medzi študentmi vďaka bohatým terénnym skúsenostiam a i pedagogickým kvalitám, veľký záujem.

Podieľal sa na geologickom výskume územia v rozličných častiach Slovenska. Výsledkom týchto prác bolo viacero geologických máp rôznej mierky, ako aj vedeckých štúdií o geologickej stavbe skúmaných území. Významne sa podieľal na tvorbe prehľadnej geologickej mapy ČSSR v mierke 1:200 000 ako hlavný redaktor mapového listu Banská Bystrica, Žilina a Bratislava. Pri svojej práci sa snažil spájať regionálnogeologický výskum s tvorbou geologických máp a riešením tektonických problémov. Do povedomia zahraničnej geologickej verejnosti sa vo svojej dobe dostal ako jeden z najlepších znalcov geológie Západných Karpát, hlavne vďaka *Tektonickej mape karpatsko-balkánskeho regiónu a priľahlých území* v mierke 1:1 000 000 vydanej spolu s rozsiahlymi vysvetlivkami v rokoch 1973 a 1974. Významne sa podieľal na aktivitách Tektonickej komisie Karpatsko-balkánskej geologickej asociácie, ktorú viedol. V rokoch 1976 až 1987 bol iniciátorom a odborným garantom početných vedeckých konferencii. Medzi jeho posledné významné diela patrí práca *Geologická stavba československých Karpát 1. Paleoalpínske jednotky*. Ide o prvé a dosiaľ najkomplexnejšie monografické dielo zaoberajúce sa geológiou Západných Karpát vychádzajúce z princípov platňovej tektoniky. Za kontroverzné časť vedeckej verejnosti považuje to, že sa Maheľ pokúšal zaviesť množstvo nových litostratigrafických a tektonických termínov, z ktorých mnohé boli duplicitné a viaceré geologickou verejnosťou neboli akceptované. Celkovo publikoval vyše 40 vedeckých monografií, príručiek, máp a vysvetliviek k nim, asi 150 článkov v odborných časopisoch. Bol prvým šéfredaktorom časopisu Geologické práce - Správy, členom hlavnej redakcie Encyklopédie Slovenska.

Pre jeho vedeckú činnosť bolo príznačné spojenie usilovnej terénnej i vedeckej práce a snaha udržať krok s najnovšími vedeckými trendmi vo svete. Spočiatku bol odporcom teórie platňovej tektoniky a na rozdiel od Andrusova, v určitom období popieral i existenciu príkrovov. Michal Maheľ sa ako straník podieľal na politických čistkách v GÚDŠ v 50. rokoch. Po jeho menovaní za riaditeľa v roku 1958 narastali odborné aj osobné spory s poprednými vedeckými pracovníkmi organizácie. V roku 1963 požadoval od straníckej a odborovej organizácie prepustenie viacerých z nich pre údajné ohováranie (O. Fusán, M. Kuthan, J. Ilavský, J. Seneš, J. Burian a ďalší). Spory a sťažnosti napokon viedli k jeho odstúpeniu. Podobne ako mnoho vedcov, ktorí smeli cestovať mimo Československa, bol evidovaný ako dôverník ŠtB. 

Zomrel na rakovinu 7. augusta 1999 v Bratislave.

## Významné práce
Medzi najvýznamnejšie práce M. Maheľa patria tieto monografie a geologické mapy:
* *Geológia strednej časti Strážovskej hornatiny.* (1946)
* *Tektonický vývoj Československa* (v kolektíve s T. Budayom, O. Kodymom, M. Máškom, A. Matějkom, J. Svobodom a V. Zoubkom)
* *Regionální geologie ČSSR. Díl 2. Západní Karpaty.* (1967)
* *Tectonic map of the Carpathian-Balkan Regions and their foreland*. (editor, 1974)
* *Tectonics of the Carpathian Balkan Regions: Explanations to the tectonic map of the Carpathian-Balkan Regions and their foreland.* (editor, 1974)
* *Tektonické profily Západných Karpát.* (editor, 1979)
* *Zemská kôra a jej vzťah k nerastným surovinám.* (editor, 1984)
* *Tektonická mapa ČSSR.* (spolu s O. Kodymom a M. Malkovským, 1984)
* *Geologická stavba Strážovských vrchov.* (1985)
* *Geologická stavba československých Karpát 1: Paleoalpínske jednotky.* (1986)

## Referencie

Kategória:Osobnosti z Trhovišťa
Kategória:Slovenskí geológovia
Kategória:Slovenskí univerzitní profesori
Kategória:Úmrtia na rakovinu
Kategória:Absolventi Prírodovedeckej fakulty Univerzity Komenského
Kategória:Pracovníci Štátneho geologického ústavu Dionýza Štúra